**Mark. 10:17-31**

**“Gee dit prys vir ŉ heerliker wins.”**

*Andries Burger, GK Pinetown, 29 Desember 2019*

*Sing: Lied 157:1, 2; Ps. 150:1, 2(T); Loof Hom met die tromme!; Ps. 19:5(K); Oorwinningslied*

Het jy al die storie gehoor van die hoenderhen en die speenvark wat by die kerkbesaar verby gestap het terwyl die reuk van ontbyt die mense se monde laat water het?

Die hen raak meegevoer en stel toe voor dat hulle ook ŉ bydrae maak. Wat sal ons dan nou kan bydra, vra die speenvark. Kom ons gee bacon en eiers, antwoord die hoender. Vir jou sal dit bloot ŉ bydrae wees, antwoord die speenvark, maar vir my ŉ totale offergawe.

Hierdie storie vat iets van die kern raak van wat Jesus hier leer.

ŉ Beter voorbeeld is in Mat. 13 waar Jesus leer dat dit met die koninkryk van die hemel gaan soos met ŉ handelaar wat op ŉ baie kosbare pêrel afkom en dan álles wat Hy het verkoop om daardie een pêrel te kan koop.

Dit wat jy bereid is om prys te gee – of nie, bewys wat vir jou belangrik is en hoe belangrik dit is.

Hoe belangrik is Jesus Christus en die verlossing wat Hy bewerk vir jou?

ŉ Man kom aangehardloop na Jesus toe.

Matteus (19:16-30) sê dat hy nog jonk was en Lukas (18:15-17) voeg by dat hy ŉ man van aansien was, iemand in ŉ leiersposisie.

Met ontsag val hy op sy knieë voor Jesus en spreek Hom met groot respek aan- “Goeie Meester.”

Hy worstel met vraag wat die alle mense konfronteer – “wat moet ek doen om die ewige lewe te verkry?”

Jesus se antwoord klink baie anders as wat ons na die Reformasie uit die gereformeerde teologie sal antwoord.

Al het Martin Luther die vraag anders gestel, was dit dieselfde dilemma wat die reformasie tot gevolg gehad het. Luther het gevra, hoe kan ek van my sonde verlos word (sodat ek ewig kan lewe...)

En die antwoord het hy in Rom. 1:17 gevind, “Elkeen wat deur God vrygespreek is omdat hy glo, sal lewe.”

In Rom. 3:21-24 stel Paulus dit nog duideliker dat verlossing nie verkry word deur die wet te onderhou nie, maar deur in Jesus Christus te glo.

Dat almal gesondig het maar sonder dat ons dit verdien vrygespreek word as gevolg van die verlossing deur Jesus Christus – waaraan ons deel kry slegs deur geloof in Hom.

Maar al praat Jesus nie direk van geloof nie, is sy antwoord nie regtig anders nie. In wese is dit dieselfde. Laat ek verduidelik -

Jakobus (Jak. 2) leer mos dat geloof sonder dade dood is, dat dit waardeloos is om te sê jy glo as jy nie soos ŉ gelowige lewe nie.

Jesus fokus op die jong man se dade om hom te begelei tot dade wat by ware geloof pas. Dit is nie wat jy van geloof sê wat belangrik is nie, maar hoe jou lewe bevestig of bewys wat jy glo.

“Jy ken die gebooie”, antwoord Jesus die jong man.

En dan haal Hy meeste van die tweede tafel van die wet aan – die deel wat handel oor “jy moet jou naaste liefhê soos jouself”.

Hy haal nie die gebooie aan oor “liefde vir God met jou hele hart en verstand” nie, want ware naasteliefde kan net, en is bevestiging van, liefde vir God.

Jesus fokus steeds op sigbare dade wat onsigbare liefde en geloof bevestig.

“Ek doen dit van my kinderdae af”, antwoord die jong man.

Volgens Matteus vra hy toe weer, “In watter opsig skiet ek nog te kort?”

Sy nougesette onderhouding van die wet het vir hom geen vrede gebring nie, geen sekerheid nie – want selfs ons beste dade is bevlek met sonde, ons doen nie net sonde nie, ons is sonde.

ŉ Mens kan nie versoening met God, en daardeur die ewige lewe, self verdien nie.

Jesus word lief vir die jong man (v.21), nie ŉ liefde omdat hy so hard probeer nie, maar ŉ liefde omdat hy in soveel nood is.

Omdat Hy die jong man se hart ken is Jesus se antwoord soos sy vinger wat Hy op die regte plekkie druk.

“Verkoop jou goed en gee die geld vir die armes, jy sal ŉ skat in die hemel hê. Kom dan terug en volg My.”

Die jong man se reaksie is al beskryf as die hartseerste vers in die Bybel.

Iemand wat met ŉ soekende hunkering by Jesus, die Seun van God, kom;

wat by Jesus die presiese lewe gewende advies kry wat hy nodig het;

wat deur Jesus geroep word as dissipel –

maar wat dan omdraai en bedruk, ontsteld weggaan,

want die prys wat Jesus vra is vir hom net te veel.

Sy besittings was vir hom belangriker as Jesus en die ewige lewe...

Die jong man se reaksie is so in kontras met Abraham se reaksie waarvan ons in Gen. 22 lees. Abraham se bereidheid om Isak, die vervulling van God se belofte, prys te geen en te offer, was ŉ bewys van sy geloof dat God steeds die belangrikste, die enigste fokus van sy lewe is. Sy opoffering van Isak het sy geloof vervolmaak skryf Jakobus (2:22). Dit was ongelukkig nie die geval met die ryk jong man nie.

Jesus leer nie hier dat rykdom sonde is nie, Hy leer nie dat alle mense alles moet verkoop en die geld weggee nie. Hierdie opdrag was spesifiek vir hierdie jong man bedoel want sy groot rykdom het vir hom belangriker as die ewige lewe geword.

Rykdom is nie sonde nie, in baie gevalle is dit juis ŉ seën van die Here.

Neem Jesaja 3:10 as voorbeeld, *“10Sê vir die regverdiges met húlle sal dit goed gaan; hulle sal die vrug van hulle dade geniet.* En Spr. 10:22, *“ 22Dit is die seën van die Here wat rykdom bring;”*

Rykdom is egter ŉ gevaar want so maklik kan jy meer op die rykdom vertrou as op God.

Soos die Duitse sendeling wat na jare van sending terug in Duitsland gekom het en toe blykbaar gesê het dat dit so goed gaan met die mense in Duitsland dat hulle dink hulle het God nie meer nodig nie.

So was dit met hierdie ryk jong man – in die 1933 vertaling is Jesus se woorde in v.24 dat dit swaar is vir mense *wat op hulle goed vertrou* om in die koninkryk van God in te gaan.

Die “verlossing” wat rykdom in hierdie lewe duskant die graf gee, verdoof en verblind mens om die nood van God se oordeel na die graf te vergeet.

Jesus se beeldspraak (v. 25) dat dit makliker is vir ŉ kameel om deur die oog van ŉ naald te gaan as vir ŉ ryk mens om in die koninkryk van God te kom, is presies wat Hy bedoel. Dit is ŉ hiperboliese uitdrukking wat dit in die oortreffende trap stel om die onmoontlikheid daarvan te beklemtoon.

Vir die Jode, ook sy dissipels was dit ŉ groot skok. Hulle het dan juis rykdom as seën as goedkeuring van God gesien. En die geleentheid wat rykes het om met hulle rykdom goeie werke te kan doen. As ŉ ryke nie kan nie, wie kan dan?

Presies Jesus se punt – niemand kan nie.

Geen mens kan self nie – nie hulle wat op hulle wetsgetrouheid vertrou nie, nie hulle wat op hulle rykdom vertrou nie, niemand kan sélf nie.

*“Vir mense is dit onmoontlik* om in die koninkryk van God te kan kom, *maar vir God is alles moontlik.”*

Wat van my en jou?

Wat is dit in my lewe wat ek moet prysgee, wat in jou lewe is belangriker as totale oorgawe aan Jesus Christus?

Wat is dit wat ons moet prysgee, opoffer en in 2019 agterlaat en nie saam vat na 2020 toe nie?

* Vir party kan dit inderdaad rykdom wees – of jy reeds baie het maar selfs as jy passievol hunker daarna.
* Is dit jou werk, jou skoolpresatsies of dalk jou sport wat vir jou belangriker geword het as gehoorsaamheid aan Jesus?
* Dalk iets in jou lewensstyl – vermaak, buitelewe, jou blyplek, jou ryding, die manier hoe jy Sondag deurbring...
* Dit kan ŉ gewoonte sonde wees waarmee jy net nie wil breek nie, wat jy met allerhande verskonings verduidelik en aanvaar...
* Is dit dalk ŉ onreg teen jou wat jy net nie wil vergewe nie?
* Dalk ŉ verhouding met iemand wat nie pas by ŉ kind van God nie?
* Iemand maak dalk afgodjies van hulle kinders maak sodat alles net om hulle draai?
* Dalk is dit jou selftrots, jou liggeraaktheid, ŉ gesteldheid op jou beeld, die aandring op jou regte?

Wat is dit waaraan ek en jy nog vasklou wat in die plek staan van totale oorgawe aan Jesus, maar wat ons nie wil laat gaan nie?

Dalk het jy reeds baie prys gegee? Onthou dit en laat dit vir jou ŉ bron van geloofsekerheid wees, maar onthou dat daar nie ŉ einde aan kom nie.

Moenie jou opoffering meet aan hoeveel jy al prysgegee het nie, maar aan hoeveel jy nog vir jouself terughou...

In die koninkryk van God is daar nie plek vir mense wat net ŉ bydrae maak soos die hen wat eiers bydra vir ontbyt nie.

Soos die speenvark wat moet sterf voor hy bacon kan offer, so moet ons in ons in totale oorgawe in ons self sterf sodat dit nie meer ons is wat lewe nie, maar Jesus wat in ons lewe.

Jesus was absoluut ernstig toe Hy die gesê het dat jy jouself moet verloën as jy Hom wil volg (Mar. 8:34).

Of in Rom. 12:1, *“Gee julleself aan God as ŉ lewende en heilige offers”*.

Jesus se liefde vir die jong man het nie die opoffering om Hom te volg makliker gemaak nie. Netso ook nie die jou en vir my nie.

Dink jy dit is onmoontlik vir jou om dit te kan doen? Ek dink so...

*“Vir mense is dit onmoontlik maar nie vir God nie, want vir God is alles moontlik.”*

Trouens – dit is presies wat Jesus self gedoen het. Daarom die oproep en die vereiste dat ons Hom ook daarin sal navolg.

Paulus skryf in 1 Kor. 8:9 dat Jesus ryk was maar ter wille van ons arm geword het.

Hy spel dit duidelik uit in Fil. 2 dat Jesus sy hemelse heerlikheid prysgegee het,

dat Hy, deur en vir wie alles geskep is, self skepsel geword het,

erger – dat Hy die almagtige homself oorgegee het om vermoor te word.

Vir my en jou is dit inderdaad onmoontlik, *“maar vir God is alles moontlik.”*

Deur sy Gees woon Hy in elkeen wat aan Hom vasgryp in geloof.

Dit is deur Hom en die krag van sy Gees in ons wat ons alles waarop ons vertrou kan prysgee en opoffer –

ter wille van Hom en van die verspreiding van die goeie nuus van sy verlossing.

Dink weer aan Jesus se voorbeeld oor die handelaar wat alles verkoop om die kosbare pêrel te koop.

Terwyl hy al sy ander goed verkoop dink hy heeltyd aan daardie kosbare pêrel wat binnekort syne gaan wees. Elke verkoop transaksie vul hom met vreugde en afwagting want die kosbare pêrel word al meer ŉ werklikheid soos sy beursie vol raak.

So moet ons nie vashaak aan die opoffering van dit wat ons moet prysgee nie,

ons moet fokus op Hom en die ewige heerlikheid dit wat ons daarvoor ontvang en die groeiende sekerheid daarvan –

fokus op Jesus en die erfenis van verlossing en ewige lewe wat reeds gereed is vir elkeen wat glo.

Reeds in hierdie lewe sê Jesus in v. 30 sal elkeen wat opoffer al 100-voudig terug ontvang – al is dit saam met “baie vervolging”. En eendag – dan sal ons die ewige lewe ontvang.

Wat moet jy doen om die ewige lewe te verkry?

Glo in Jesus Christus en lewe so dat jou gedagtes, jou woorde en jou dade sal uitbasuin dat jy op Jesus Christus alleen vertrou en op niks anders nie –

nie dinge soos geld nie, nie ander mense nie, nie jouself en jou eie waardigheid en werke nie. Gee dit alles prys!

Laat jou keuses bewys dat jy op Jesus Christus alleen vertrou.

Geloof alleen – met dade wat jou geloof bevestig.

Wanneer jy in die komende week besin oor ŉ jaar wat voorlê en vars dink waarvoor God jou roep,

dink dan ook aan dit wat verby is, en besin oor wat jy in 2019 moet agterlaat en prysgee.

Jy kan dit doen deur die Gees van God in jou.

Dink aan die allerwonderlikste wins daarvan om Jesus Christus,

en die ewige lewe in die koninkryk van God te ontvang.

Amen.